Návrh NARIADENIE EURÓPSKEHO PARLAMENTU A RADY, ktorým sa mení nariadenie Rady (ES) č. 2368/2002, pokiaľ ide o zahrnutie Grónska do vykonávania certifikačnej schémy Kimberleyského procesu /* COM/2013/0427 final - 2013/0198 (COD) */





DÔVODOVÁ SPRÁVA 1. KONTEXT NÁVRHU Cieľom tohto návrhu je umožniť, aby sa prostredníctvom spolupráce s Európskou úniou Grónsko mohlo zúčastňovať certifikačnej schémy Kimberleyského procesu pre neopracované diamanty. Schéma zavedená v tomto návrhu by umožnila dovoz a vývoz neopracovaných diamantov z Grónska do Únie, ako aj na územia ostatných účastníckych krajín tejto certifikačnej schémy za predpokladu, že každý dovoz a vývoz neopracovaných diamantov bude overený a, pokiaľ ide o vývoz, certifikovaný orgánmi Únie podľa pravidiel stanovených v nariadení (ES) č. 2368/2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi. Týmto pridružením by sa posilnili hospodárske vzťahy medzi Európskou úniou a Grónskom v odvetví diamantového priemyslu, a najmä by sa umožnilo Grónsku vyvážať neopracované diamanty sprevádzané certifikátom Európskej únie vydaným na účely certifikačnej schémy s cieľom podporiť hospodársky rozvoj Grónska. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Grónsko a Dánsko súhlasili s prístupom prijatým v tomto návrhu a zaviazali sa, že do právnych predpisov uplatniteľných na Grónsko transponujú príslušné ustanovenia nariadenia (ES) č. 2368/2002, pokiaľ ide o podmienky a formality týkajúce sa dovozu neopracovaných diamantov, ich tranzit na územie inej účastníckej krajiny ako Únia, členstvo Únie, vrátane Grónska, v certifikačnej schéme Kimberleyského procesu a povinnosti týkajúce sa náležitej starostlivosti, zabránenia obchádzaniu opatrení, výmeny informácií a zaistenia súladu s týmito ustanoveniami a vykonajú ich. 3. PRÁVNE ASPEKTY NÁVRHU Právnym základom tohto návrhu je článok 207. Na účely certifikačnej schémy Kimberleyského procesu sa rozširuje územie Únie tak, aby zahŕňalo aj územie Grónska. Na základe toho sa Grónsku zakáže prijímať dovoz neopracovaných diamantov z územia mimo Únie alebo ich vývoz na územie mimo Únie bez platného certifikátu Kimberleyského procesu (ďalej len „KP“). Tieto zmeny umožnia vývoz neopracovaných diamantov z Grónska do tretích krajín, pokiaľ budú tieto diamanty sprevádzané certifikátom KP EÚ. Podmienky pre certifikáciu predtým vyžadovali predloženie dôkazu, že neopracované diamanty sa do Únie doviezli legálne. V prípade diamantov vyťažených alebo získaných v Grónsku, ktoré sa doteraz ešte nikdy nevyviezli, sa týmto návrhom zavádza alternatívna podmienka, ktorá spočíva v doložení tejto skutočnosti. Týmto návrhom sa navyše stanovujú spôsoby predkladania neopracovaných diamantov na účely overenia orgánmi Únie, na Grónsko sa rozširujú osobitné pravidlá týkajúce sa tranzitu, Grónsku sa umožňuje členstvo vo výbore na vykonávanie nariadenia a umožňuje sa zastúpenie Grónska v Kimberleyskom procese a spolupráca s ostatnými členskými štátmi prostredníctvom Komisie. Návrh úzko súvisí s návrhom rozhodnutia Rady, ktorým sa stanovujú osobitné pravidlá pre obeh neopracovaných diamantov medzi Úniou a Grónskom. Ako sa v tomto rozhodnutí navrhuje, základnými požiadavkami na to, aby neopracované diamanty mohli vstúpiť na územie Grónska alebo Únie alebo tieto územia opustiť, by bolo, aby tieto diamanty i) boli sprevádzané určitou formou úradného dokladu, buď potvrdením o tom, že boli vyťažené v Grónsku, alebo kópiou certifikátu Kimberleyského procesu potvrdenou orgánom Únie; a ii) boli zabalené v zapečatených obaloch chránených proti poškodeniu. Ako sa v tomto rozhodnutí navrhuje, neopracované diamanty vyťažené alebo získané v Grónsku, za predpokladu, že neboli predtým vyvezené do tretej krajiny, môžu vstúpiť na colné územie Únie s použitím potvrdenia vydaného orgánmi Grónska. Akonáhle boli neopracované diamanty vyťažené alebo získané v Grónsku vyvezené do tretej krajiny, môžu po svojom návrate obiehať medzi Úniou a Grónskom podľa rovnakých pravidiel, ktoré sa uplatňujú na všetky ostatné neopracované diamanty dovážené do Únie. Uplatňovanie rozhodnutia sa navrhuje zosúladiť so vstupom tejto zmeny do platnosti. 2013/0198 (COD) Návrh NARIADENIE EURÓPSKEHO PARLAMENTU A RADY, ktorým sa mení nariadenie Rady (ES) č. 2368/2002, pokiaľ ide o zahrnutie Grónska do vykonávania certifikačnej schémy Kimberleyského procesu EURÓPSKY PARLAMENT A RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207, so zreteľom na návrh Európskej komisie, po postúpení návrhu legislatívneho aktu národným parlamentom, konajúc v súlade s riadnym legislatívnym postupom, keďže: (1) Nariadením (ES) č. 2368/2002, ktorým sa vykonáva certifikačná schéma Kimberleyského procesu pre medzinárodný obchod s neopracovanými diamantmi[1] sa zavádza certifikačný systém Spoločenstva a systém dovozných a vývozných kontrol pre neopracované diamanty na účely vykonávania certifikačnej schémy Kimberleyského procesu. (2) Grónsko nie je súčasťou územia Únie, ale je zahrnuté do zoznamu zámorských krajín a území uvedeného v prílohe II k Zmluvám. V súlade s článkom 198 Zmluvy o fungovaní Európskej únie cieľom pridruženia zámorských krajín a území k Únii je podporovať hospodársky a sociálny rozvoj daných zámorských krajín a území a nadviazať medzi nimi a Úniou ako celkom úzke hospodárske vzťahy. (3) Rozhodnutím Rady [...] sa stanovujú pravidlá a postupy umožňujúce Grónsku účasť v certifikačnej schéme Kimberleyského procesu pre neopracované diamanty a to prostredníctvom jeho spolupráce s Európskou úniou. Týmto pridružením by sa posilnili hospodárske vzťahy medzi Európskou úniou a Grónskom v odvetví diamantového priemyslu, a predovšetkým by sa Grónsku umožnilo vyvážať neopracované diamanty sprevádzané certifikátom Európskej únie vydaným na účely certifikačnej schémy, a to s cieľom podporiť hospodársky rozvoj Grónska. (4) Nariadenie (ES) č. 2368/2002 by sa malo zmeniť, aby toto rozhodnutie mohlo vstúpiť do platnosti a najmä, aby Grónsko mohlo byť zahrnuté do certifikačnej schémy. (5) Preto sa Grónsku zakáže prijímať dovoz neopracovaných diamantov bez platného certifikátu Kimberleyského procesu z územia inej účastníckej krajiny ako Únia, resp. ich vývoz bez tohto certifikátu na územie inej účastníckej krajiny ako Únie. Zmeny umožnia vývoz neopracovaných diamantov z Grónska do tretích krajín, pokiaľ budú diamanty sprevádzané certifikátom Kimberleyského procesu Európskej únie. (6) K existujúcej podmienke pre certifikáciu, ktorou sa vyžaduje, aby boli nespracované diamanty zákonne dovezené do Únie, by sa mala zaviesť alternatívna podmienka pre diamanty vyťažené a získané v Grónsku, ktoré sa doteraz ešte nikdy nevyviezli, najmä predložiť v tejto súvislosti dôkaz. (7) Okrem toho by sa mali vykonať zmeny týkajúce sa spôsobov predkladania neopracovaných diamantov orgánom Únie na účely overenia, rozšírenia osobitných pravidiel týkajúcich sa tranzitu na Grónsko, umožnenia účasti Grónska vo výbore na vykonávanie nariadenia, zastúpenia Grónska v Kimberleyskom procese a spolupráce s ostatnými členskými štátmi prostredníctvom Komisie. (8) Nariadenie (ES) č. 2368/2002 by sa preto malo zodpovedajúcim spôsobom zmeniť, PRIJALI TOTO NARIADENIE: Článok 1 Nariadenie (ES) č. 2368/2002 sa mení takto: 1. Článok 1 sa nahrádza takto: „Článok 1 Týmto nariadením sa zavádza certifikačný systém Únie a systém dovozných a vývozných kontrol pre neopracované diamanty na účely vykonávania certifikačnej schémy Kimberleyského procesu. Na účely certifikačnej schémy sa územie Únie a Grónska považujú za jeden celok bez vnútorných hraníc. Toto nariadenie platí bez toho, aby boli dotknuté akékoľvek platné ustanovenia, ktoré sa týkajú colných formalít a kontrol, ani ich nenahrádza. “ 2. V článku 3 sa úvodná veta nahrádza takto: „Dovoz neopracovaných diamantov na územie Únie a Grónska sa zakazuje, ak nie sú splnené všetky nasledujúce podmienky:“ 3. V článku 4 sa odsek 1 nahrádza takto: „1. Obaly a zodpovedajúce certifikáty sa neodkladne predložia spolu na overenie orgánu Únie v členskom štáte, do ktorého sa dovážajú, alebo v členskom štáte, pre ktorý sú určené, ako je uvedené v sprievodnej dokumentácii. Obaly určené pre Grónsko sa musia predložiť na overenie jednému z orgánov Únie v členskom štáte, do ktorého sa dovážajú, alebo v niektorom inom členskom štáte, v ktorom má orgán Únie sídlo.“ 4. V článku 8 sa odsek 1 nahrádza takto: „1. Komisia prekonzultuje s účastníckymi krajinami praktické dojednania ako sa bude potvrdzovať dovoz na územie Únie alebo Grónska príslušnému orgánu vyvážajúceho účastníka, ktorý certifikát potvrdil.“ 5. V článku 11 sa úvodná veta nahrádza takto: „Vývoz neopracovaných diamantov z územia Únie alebo Grónska sa zakazuje, ak nie sú splnené obidve nasledujúce podmienky:“ 6. V článku 12 ods. 1 sa písmeno a) nahrádza takto: „a) vývozca predložil presvedčivé dôkazy, že : i) neopracované diamanty, pre ktoré žiada o vystavenie certifikátu, boli dovezené legálne v súlade s ustanoveniami článku 3 alebo ii) neopracované diamanty, pre ktoré žiada o vystavenie certifikátu, boli vyťažené alebo získané v Grónsku, ak tieto neopracované diamanty neboli predtým vyvezené na územie iného člena ako Únia.“ 7. Článok 18 sa nahrádza takto: „Článok 18 Články 4, 11, 12 a 14 sa neuplatnia na neopracované diamanty, ktoré vstúpili na územie Únie alebo Grónska výhradne na účely tranzitu k účastníkovi mimo týchto území, pod podmienkou, že pri vstupe ani pri výstupe z územia Únie alebo Grónska nebol poškodený ani pôvodný obal, v ktorom sa neopracované diamanty prepravujú, ani pôvodný sprievodný certifikát vystavený príslušným orgánom účastníka a účel tranzitu je jasne uvedený v sprievodnom certifikáte.“ 8. Článok 21 sa nahrádza takto: „Článok 21 1. Únia, vrátane Grónska, je účastníkom certifikačnej schémy Kimberleyského procesu. 2. Komisia, ktorá v certifikačnej schéme KP zastupuje Úniu, vrátane Grónska, sa zameria na zabezpečenie optimálneho vykonávania certifikačnej schémy KP, najmä prostredníctvom spolupráce s ostatnými účastníkmi. Na tento účel si Komisia bude vymieňať s účastníkmi najmä informácie o medzinárodnom obchode s neopracovanými diamantmi a v prípade potreby spolupracovať na monitorovacích činnostiach a pri riešení prípadných sporov, ktoré by sa mohli vyskytnúť.“ 9. Článok 23 sa nahrádza takto: „Článok 23 Výbor uvedený v článku 22 môže preskúmať akúkoľvek otázku týkajúcu sa uplatňovania tohto nariadenia. Takéto otázky môže vzniesť buď predseda, alebo zástupca členského štátu, alebo Grónska.“ Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli Za Európsky parlament Za Radu predseda predseda [1] Ú. v. ES L 358, 31.12.2002, s. 28.